ΓΡΑΠΤΗ ΕΡΩΤΗΣΗ E-1476/02

υποβολή: Cristiana Muscardini (UEN) προς την Επιτροπή

(27 Μαΐου 2002)

Θέμα: Κλοπή προσωπικών δεδομένων στις ΗΠΑ

Η ιταλική εφημερίδα Corriere della Sera δημοσίευσε στο φύλλο του Σαββάτου 4 Μαΐου άρθρο που αναφερόταν σε ένα νέο φαινόμενο που προκαλεί ανησυχία στις αμερικανικές αρχές. Πρόκειται για τη δημιουργία μιας πραγματικής αγοράς προσωπικών δεδομένων, στην οποία διατίθενται από μυστικοί κωδικοί αριθμοί κοινωνικής ασφάλισης μέχρι 14ψήφιοι αριθμοί πιστωτικών καρτών. Σύμφωνα με επίσημες εκτιμήσεις, 500 έως 700 χιλιάδες αμερικανών πέφτουν, ετησίως, θύματα κλοπών αυτού του είδους. Τον αμερικανόπουργό Δικαιοσύνης John Ashcroft ανησυχεί ουσιαστικά η τρομοκρατία (δύο από τους δεκαεννέα δράστες της επίθεσης στους δίδυμους πύργους χρησιμοποιούσαν πλαστές άδειες οδήγησης του New Jersey). Μολονότι η καταγγελία προέρχεται από τις ΗΠΑ, το μέσο που χρησιμοποιείται για την πώληση προσωπικών δεδομένων είναι παγκόσμιο, καθώς πρόκειται για το Διαδίκτυο. Επί του προκειμένου,

Η Επιτροπή

1. Γνωρίζει αυτά τα ανησυχητικά στοιχεία·

2. Διαθέτει εκτιμήσεις σχετικά με εγκλήματα αυτού του είδους στα κράτη μέλη της Ευρωπαϊκής Ένωσης·

3. Έθεσε σε ετοιμότητα την Europol ώστε να αρχίσουν διεξοδικές έρευνες για τη νέα αυτή μορφή εγκλήματος·

4. Δεν θεωρεί ότι,πό το φως όσων συμβαίνουν στις ΗΠΑ, είναι αναγκαίο ναπάρξει ρύθμιση στο Διαδίκτυο, τουλάχιστον όσον αφορά την ασφάλεια στη διαχείριση των προσωπικών δεδομένων·

Απάντηση του κ. Bolkestein εξ ονόματος της Επιτροπής

(16 Ιουλίου 2002)

1. Η Επιτροπή είναι εν γνώσει του ανησυχητικού αυτού φαινομένου της κλοπής προσωπικών δεδομένων (παράνομη χρήση των προσωπικών και τραπεζικών στοιχείων ενός προσώπου) το οποίο πραγματικά απειλεί τον χρηματοπιστωτικό τομέα στις Ηνωμένες Πολιτείες και τον Καναδά. Πρόσφατα, το πρόβλημα της κλοπής προσωπικών δεδομένων εξετάστηκε στο πλαίσιο της ομάδας εμπειρογνωμόνων για την πρόληψη της απάτης, που αποτελεί την οργανωτική ομάδα για την εφαρμογή του προγράμματος δράσης για την πρόληψη της απάτης και της πλαστογραφίας όσον αφορά τα μέσα πληρωμής πλην των μετρητών(1).

2. Προς το παρόν, μόνο στο Ηνωμένο Βασίλειο διατίθενται στατιστικές για το σύνολο του χρηματοπιστωτικού τομέα, όπου η κλοπή προσωπικών δεδομένων αποτελεί την ταχύτερα αυξανόμενη μορφή κλοπής, με ποσοστό αύξησης της τάξης του 165 % στο διάστημα από το 1999 έως το 2001 (κατά το οποίο καταγράφηκαν 53 000 περιπτώσεις κλοπής).

3. Όχι, αλλά η Europol συμμετείχε στην προαναφερόμενη συνάντηση.

4. Το νομικό πλαίσιο της Ένωσης για την προστασία των προσωπικών δεδομένων αποτελείται από δύο οδηγίες: μία γενική οδηγία και μία οδηγία που αφορά ειδικά τον τομέα των τηλεπικοινωνιών(2). Και οι δύο προβλέπουν διατάξεις για τον περιορισμό και την προστασία των προσωπικών δεδομένων, επιβάλλουν μέτρα ασφαλείας και απαιτούν την καθιέρωση κατάλληλων δικαστικών και λοιπών ενδίκων μέσων σε περίπτωση παραβιάσεων. Τα όρια συλλογής και χρήσης προσωπικών δεδομένων είναι κατά κανόνα πολύ αυστηρότερα στην Ένωση παρά στις Ηνωμένες Πολιτείες.

Η παραβίαση της ασφάλειας στις εμπορικές βάσεις δεδομένων του ηλεκτρονικού εμπορίου, όπου οι hackers αποκτούν πρόσβαση στα προσωπικά δεδομένα των πελατών καθώς και στους αριθμούς των πιστωτικών κρατών τους, αποτελεί επίσης πηγή σοβαρής ανησυχίας. Στο πλαίσιο του προαναφερόμενου σχεδίου δράσης για την πρόληψη της απάτης, συζητώνται προληπτικά μέτρα όπως απαιτήσεις ασφαλείας για τους δραστηριοποιούμενους στο Διαδίκτυο εμπόρους που δέχονται πιστωτικές κάρτες. Επιπλέον, εκτός από την απόφαση-πλαίσιο της 28ης Μαΐου 2001 για την καταπολέμηση της απάτης και της πλαστογραφίας που αφορά τα μέσα πληρωμής πλην των μετρητών(3), έχουν ληφθεί ήδη μέτρα για την ενίσχυση της ασφάλειας στο Διαδίκτυο. Τέλος, στις 19 Απριλίου 2002 η Επιτροπή πρότεινε μία απόφαση-πλαίσιο για τις επιθέσεις κατά των συστημάτων πληροφοριών(4), όπου εξετάζονται οι σημαντικότερες μορφές εγκληματικών ενεργειών κατά των συστημάτων πληροφοριών και ενισχύεται η ασφάλεια των πληροφοριών με την παράλληλη διασφάλιση της δυνατότητας των ευρωπαϊκών αρχών που είναι αρμόδιες για την επιβολή του νόμου, να λαμβάνουν μέτρα κατά του εγκλήματος της πληροφορικής.

(1) Ανακοίνωση της Επιτροπής Πρόληψη της απάτης και της πλαστογραφίας όσον αφορά τα μέσα πληρωμής πλην των μετρητών, COM(2001)11τελικό,http://europa.eu.int/comm/internal_market/en/finances/payment/fraud/index.htm.

(2) Οδηγία 95/46/ΕΚ του Κοινοβουλίου και του Συμβουλίου της 24ης Οκτωβρίου 1995 για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών, ΕΕ L 281 της 23.11.1995· και οδηγία 97/66/ΕΚ του Κοινοβουλίου και του Συμβουλίου της 15ης Δεκεμβρίου 1997 σχετικά με την επεξεργασία προσωπικών δεδομένων και την προστασία της ιδιωτικής ζωής στον τομέα των τηλεπικοινωνιών, ΕΕ L 24 της 30.1.1998, που πρέπει να ενημερωθεί και να αντικατασταθεί από μία νέα οδηγία η οποία θα εκδοθεί επίσημα από το Κοινοβούλιο και το Συμβούλιο τον Ιούλιο 2001.

(3) ΕΕ L 149 της 2.6.2001.

(4) COM(2002)173 τελικό.